«ΕΥΡΩΠΗ, ΤΟ ΟΝΕΙΡΟ»
Μια ταινία
των Αννέτας Παπαθανασίου και Άγγελου Κοβότσου


Κινηματογράφος "Δαναός"
Για 2 ακόμη προβολές 
στις 20 και 21 Οκτωβρίου στις 16:00


Συνεχίζει τις προβολές στον κινηματογράφο "Δαναός" το Σαββατοκύριακο 20 και 21 Οκτωβρίου η ταινία «ΕΥΡΩΠΗ, ΤΟ ΟΝΕΙΡΟ» των Αννέτας Παπαθανασίου και Άγγελου Κοβότσου σε παραγωγή της TopCut-Modiano. Η ταινία τιμήθηκε με το βραβείο καλύτερου ελληνικού ντοκιμαντέρ στο φεστιβάλ AegeanDocs 2018.


Λίγα λόγια για την ταινία:
Τρεις έφηβοι, ένας Έλληνας, ένας Σύρος, και ένας Αφγανός, ονειρεύονται μία ελεύθερη και άνετη ζωή σε μια “τέλεια”  Ευρώπη. Μέσα από τις αγωνιώδεις προσωπικές τους διαδρομές, που τους φέρνουν πιο κοντά στο όνειρό τους, διαπιστώνουν πως τέλεια Ευρώπη δεν υπάρχει και πως τα όνειρά τους μπορούν να ακυρωθούν μέσα από σκληρές πρακτικές και εφιαλτικές καταστάσεις. 
Ο 16χρονος Ανδρέας ζει στην Πάτρα με την οικογένειά του και ονειρεύεται το μεγάλο ταξίδι στην Ευρώπη για σπουδές και για δουλειά. Το μεγάλο εμπόδιο είναι η δεινή οικονομική κατάσταση στην οποία έχει περιέλθει η οικογένειά του, αλλά και η δική του δυσκολία να προσαρμοστεί στη σκληρή πραγματικότητα. Ο 16χρονος Σύρος πρόσφυγας Αμπντάλα ζει σε έναν ξενώνα για ανήλικους άστεγους. Ο 17χρονος Αφγανός Αλή Ρεζά ζει στο εγκαταλελειμμένο εργοστάσιο ΑΒΕΞ και προσπαθεί κάθε μέρα να περάσει παράνομα από το λιμάνι στην Ιταλία. Έχουν και οι τρεις τα ίδια όνειρα και αγωνίζονται, ο καθένας με το δικό του τρόπο του, να τα πραγματοποιήσουν. Η ταινία παρακολουθεί τις ζωές τους σε Πάτρα, Βιέννη και Στοκχόλμη. Κι όλα αυτά σε μια δυσοίωνη ευρωπαϊκή πραγματικότητα που σύντομα μπορεί να μετατραπεί σε όνειρο - εφιάλτη γι’ αυτούς που εκπατρίζονται για να επιβιώσουν βιολογικά και οικονομικά.

To ιστορικό των γυρισμάτων:
Επί τρία ολόκληρα χρόνια παρακολουθήσαμε τις ζωές τριών εφήβων – νέων μέχρι να νοιώσουμε ότι οι ιστορίες κλείνουν τον κύκλο τους. Τα γυρίσματα ήταν για μας μια μεγάλη περιπέτεια. Από την καχυποψία, τα εμπόδια στην κινηματογράφηση και την εκδίωξη εκ μέρους των συγκατοίκων του από το εγκαταλελειμμένο εργοστάσιο της ΑΒΕΞ όπου διέμενε ο Αλή Ρεζά, έως τη δυσκολία εντοπισμού του όταν «το’ σκασε» για την Ευρώπη μια που δεν μιλούσε  καμιά ξένη γλώσσα και ήταν και αναλφάβητος. Καταφέραμε να τον εντοπίσουμε στην Στοκχόλμη μέσω των φωτογραφιών που αναρτούσε στο Facebook. Ή τη μεγάλη πρόκληση να αποδώσουμε τα συναισθήματα του Αμπντάλα κινηματογραφώντας την πλάτη του καθώς απαγορευόταν να κινηματογραφήσουμε το πρόσωπό του. Και τέλος ο αγώνας μας να κερδίσουμε την εμπιστοσύνη της οικογένειας του Αντρέα και να μας εκμυστηρευτούν τις οικονομικές και άλλες δυσκολίες που αντιμετωπίζουν.
 
Μετά το τέλος της κάθε προβολής θα υπάρχει ένας επίτιμος προσκεκλημένος ο οποίος θα συζητά με τους δημιουργούς της ταινίας και με το κοινό πάνω στα κεντρικά ζητήματα που θέτει η ταινία: Τις επιπτώσεις της οικονομικής και μεταναστευτικής ευρωπαϊκής κρίσης στον ψυχικό κόσμο των νέων και ιδιαίτερα των εφήβων.

· 20 Οκτωβρίου  Πάρις Τσάρτας τακτικός καθηγητής Τουριστικής Ανάπτυξης στο Χαροκόπειο Πανεπιστήμιο, πρώην Πρύτανης Πανεπιστημίου του Αιγαίου «Τουρισμός και κρίση ιδιαίτερα στα ελληνικά νησιά»
· 21 Οκτωβρίου Μαρία Ηλιοπούλου ψυχολόγος – ψυχοπαιδαγωγός, Αντιδήμαρχος Αθήνας για το παιδί «Εφηβική ψυχολογία και προβλήματα στην εκπαίδευση».


ΣΥΝΤΕΛΕΣΤΕΣ:
Σενάριο – Σκηνοθεσία : Αννέτα Παπαθανασίου και Άγγελος Κοβότσος
Φωτογραφία : Δημήτρης Κορδελάς
Ήχος : Αντώνης Σαμαράς
Μοντάζ : Χρόνης Θεοχάρης
Μουσική : Μαρία – Χριστίνα Κριθαρά
Παραγωγή : TopCut-Modiano
Συμπαραγωγή ΕΡΤ
Με την υποστήριξη του ΕΚΚ και του Creative Europe / Media

Υπό την αιγίδα του Δήμου Αθηναίων

Τιμή εισιτηρίου 6 Ευρώ.

[bookmark: _GoBack]Τρέιλερ: https://youtu.be/3nBUYmaL834
Facebook: https://www.facebook.com/kovotsos/





Υπεύθυνος Επικοινωνίας και Δημοσίων Σχέσεων: Αντώνης Κοκολάκης
Εmail: kokolakispr@yahoo.gr και kokolakispr@gmail.com

